Hover IF

Hover IF, der dækker Uhrhøj/Hover-området, tilbyder ud over fodbold en række andre idrætsgrene.

Foreningen blev stiftet i 1969 som en sammenslutning af Hover Boldklub og Hover Gymnastikforening. På det tidspunkt fik klubben også sit eget klubhus på Jellingvej, ligesom der blev mulighed for at dyrke diverse idrætsgrene i den nyligt nedbrændte Petersmindehal.

Faciliteterne er siden blevet optimeret, og klubben råder i dag over nyt klubhus samt fem fodboldbaner.

I klubbens målsætning hedder det bl.a., at man ønsker, at flest mulige piger og drenge på Uhrhøj og i Hover får den størst mulige glæde ved at spille fodbold, at bredden prioriteres over eliten, og at der skal være kvalitet i træningen med kvalificerede trænere til alle hold.

Klubben har i foråret tre herreseniorhold – det bedste i serie 2 – samt et kvinde serie 1 hold.

”Ja, det er da godt nok et herreseniorhold færre end sidste sæson, men vi er nu meget godt tilfredse med tre,” siger formand for fodboldudvalget i Hover IF, Erik Hegård Nielsen.

Klubbens førstehold i serie 2 trænes af Lasse Kronborg, et gammelt koryfæ fra Nørreskoven, der står noteret for 64 kampe for VB.

”Målsætningen for serie 2 holdet er en top tre placering her i foråret,” oplyser Hegård.

Hover IF har godt 14 ungdomshold fra U-10 og op.

”Vi mærker stor tilgang hos de yngste årgange,” oplyser Erik Hegaard. ”De mange udstykninger i området giver mange børn, og i Hover kan de godt lide at spille fodbold. Ikke mindst hos pigerne mærker vi god tilgang – ja, vi kan faktisk mønstre hold her lige fra de allermindste piger op til U-15.”

Et pigehold fra Hover deltog i efterårsferien sidste år i Limone Cup i Italien.

Hegård erkender dog, at man i lighed med andre klubber har svært ved at fastholde spillerne i de ældste ungdomsårgange.

”Det går udmærket med at finde trænere til de mange ungdomshold,” siger Lars Schubert fra Hovers ungdomsafdeling og ansvarlig for VB-samarbejdet.

”Vi har mange engagerede trænerfædre hos de yngste, og vi støtter op med kurser og fx et trænertræf en hel lørdag med konsulent udefra. Det er vigtigt, at forældretrænerne udvikles,” betoner Schubert.

Han har meget ros til overs for det nye Future Vejle projekt.

”Det er en betydelig opgradering i forhold til det gamle KUV. Tilbud om kurser og fredagstræningerne er et rigtig gode tilbud, og på den måde giver man noget tilbage til klubberne. Vil man topfodbold i regionen, er det nødvendigt, at talentfulde spillere får udfordringer, allerede når de er små. Der er kun en topklub i regionen, og det er VB, og det er vigtigt, at drenge, der har et talent, der skal prøves af, ikke bremses ude i klubberne. Men ting tager tid, og samarbejde tager tid. Det kan være svært at finde kapacitet, men det er væsentligt, at man fremmer ressourcerne, og at bestyrelserne i samarbejdsklubberne forholder sig aktivt til samarbejdet,” slutter Lars Schubert.

*Tekst: Ole Kristensen*